GiliGold/VAD_KnessetCorpus huggingface dataset:
יואל ליפובצקי:
 אנחנו ננסה לקצר, אני לא יודע אם נבטיח לו תוך שבוע תשובה ל-א/5 אבל בכל מקרה ההליך הפורמלי שכולם עוברים זה חצי שנה ב/1 ברגע שמכירים ומתחילים את ההליך ואחר כך נכנסים ל-א/5
עודד פורר:
מתי פניתם למשרד הפנים פעם ראשונה?
נמרוד אמיר:
לפני שנה וחצי
יואל ליפובצקי:
כנראה שלא הביאו את כל המסמכים
עודד פורר:
לא, את ב/1 הם קיבלו רק אחרי דיון בוועדה אחרי שנה וחצי
יואל ליפובצקי:
אחרי שהם השלימו מסמכים
יואל ליפובצקי:
 הוא הגיש אולי שלוש או ארבע פעמים ללשכה בקשה כדי שלא יסגרו לו את הבקשה, כי אם אתה לא מגיש את המסמכים, מן הסתם אנחנו סוגרים את הבקשה ותבוא כשיש לך
יואל ליפובצקי:
 לא סגרו לו שלוש או ארבע פעמים כשהוא ביקש להאריך
יואל ליפובצקי:
 כמו שאנחנו מבקשים מכולם את המסמכים, גם הם צריכים לעמוד בזה
יואל ליפובצקי:
 לגבי הילדים, יש נוהל וחוק מאוד מסודרים מתי אנחנו מכירים בילדים
יואל ליפובצקי:
 צריך להביא תעודת לידה עם אפוסטיל, שהם הביאו, והוכחות לפרי בטן, שלהבנתי הם לא הביאו
עודד פורר:
מה זה הוכחות לפרי בטן?
יואל ליפובצקי:
למשל, שחרור מבית החולים שהיא היולדת, למשל אולטרסאונד מהשליש השלישי של ההריון, בדיקות, אם בוצעו, בסוף ההריון - - -
עודד פורר:
הוא אומר שהוא הביא אולטרסאונד
יואל ליפובצקי:
הוא אמר שהוא הביא, אצלנו בדקו והמסמכים לא היו מה שאנחנו מקבלים מכולם
שלומית אבינח:
אמרו לי - - -
יואל ליפובצקי:
אפשר להתווכח
יואל ליפובצקי:
 אמרו לך, אבל אנחנו בסוף בודקים את המסמכים וגם אני אומר לך, אז תחליטי מי משקר
יואל ליפובצקי:
 גם לי אומרים הרבה דברים אבל אני מנסה לעזור כמה שאני יכול כמו שעוזרים לכל אחד, לא להפלות לא לפה ולא לפה
יואל ליפובצקי:
 בסך הכל אין לי אינטרס לא לעזור למישהו ולא לרשום ילד ישראלי
יואל ליפובצקי:
 אנחנו רושמים ילדים בלי סוף
יואל ליפובצקי:
      לגבי ילדים, לא הביאו וברגע שאין את כל מה שאנחנו צריכים אנחנו מבקשים פסק דין מבית משפט, לא DNA, השופט מחליט האם על פי המסמכים שהזוג מראה לו או ראיות אחרות שהזוג מראה לו לתת לנו פסק דין לרשום או שהשופט אומר: אני לא יכול לקבוע שאכן זו אם הילדים, תעשו DNA
יואל ליפובצקי:
 אנחנו מחכים לפסק דין
יואל ליפובצקי:
 הוא גם קיבל סיוע מהסיוע המשפטי, כך שזה גם להבנתי במקרה הזה לא עולה כסף
יואל ליפובצקי:
 אבל בלי קשר, זה הנהלים שלנו, זה החוק, אנחנו מנסים לעזור כמה שרק אפשר ולראייה כמה אנחנו רושמים
שלומית אבינח:
ממה שאני הבנתי – וטיפלתי בזה ביום חמישי וגם דיברתי עם תמי אזרזר, היא לא נמצאת פה אבל אני אומרת ממה שאני הבנתי – היות ובני הזוג נמצאים בהליך משפטי זה יצא ממסגרת הרשות
שלומית אבינח:
 ממה שאני הבנתי, גם אם הם יביאו עכשיו את כל המסמכים, שאם זה לא היה בהליך משפטי הם היו יכולים לקבל את המעמד לפי מה שאתם דורשים, אתם לא יכולים לעשות את זה בגלל שהתיק נמצא בהליך משפטי ועד שאין פסיקת בית משפט אתם לא יכולים לטפל
שלומית אבינח:
 כלומר, במירכאות – אני לא עורכת דין – למשוך את ההליכים המשפטיים ולחזור לטיפול אצלכם
שלומית אבינח:
 זה מה שאני הבנתי, תקן אותי אם זה לא נכון
יואל ליפובצקי:
קודם כל, יש חוק במדינת ישראל וכל מי שנמצא בהליך משפטי הפרקליטות מולו, ולכן באותו רגע כל משרד ממשלתי, בלי קשר אלינו, יוצא מהתמונה
יואל ליפובצקי:
 יש עורכי דין מול הפרקליטות, יכולים להעביר לפרקליט המטפל את כל המסמכים, הפרקליט מעביר אלינו לבדיקה ואפשר לעשות
יואל ליפובצקי:
 דבר שני, אני לא יכול למשוך עתירה שלא אני הגשתי
יואל ליפובצקי:
 היחידים שיכולים למשוך עתירה זה העותרים
יואל ליפובצקי:
 אם יש להם מסמכים, שייתנו לפרקליטות והם יבדקו
יואל ליפובצקי:
 ברגע שיש כבר הליך משפטי - - -
עודד פורר:
למה אתם לא יכולים לבדוק את המסמכים האלה?
יואל ליפובצקי:
קודם כל, אף אחד לא הביא לנו מסמכים, אתם מדברים תיאורטית
יואל ליפובצקי:
 אין כרגע מסמכים, אין משהו חדש
יואל ליפובצקי:
 יש ייצוג משפטי, שיעבירו לפרקליטות, נבדוק
נמרוד אמיר:
הם אומרים: או שתעשה בדיקת רקמה וזה ייגמר תוך חודש-חודשיים, או שתעשה את ההליך המשפטי שייקח שנים
נמרוד אמיר:
 אף אחד לא מסתכל על המסמכים האלה, בין עכשיו לבין עוד כמה שנים
נמרוד אמיר:
 כשכל ההליך הזה ייגמר, סבבה, המסמכים שם
נמרוד אמיר:
 עכשיו הם אומרים לי: לא, תעשה בדיקת רקמות, נסיים את זה תוך חודשיים
עודד פורר:
מי זה "אומרים לי"
נמרוד אמיר:
מהייעוץ המשפטי
שלומית אבינח:
שלך או של רשות האוכלוסין? אני הבנתי שהעברתם את המסמכים
נמרוד אמיר:
גם וגם
נמרוד אמיר:
 אמרו את זה כבר לאחר הערעור הראשון אני חושב, אמרו לי: פשוט תעשה את הבדיקות, סיים את זה, שלם את הכסף ולך הביתה
נמרוד אמיר:
 זה ידוע, זה לא שאני המקרה היחיד
דסי צנגן:
יש כללים מאוד מאוד ברורים לקביעת הורות, יש כללים לגבי אימהות, יש כללים לגבי אבהות, אני לא יודעת בדיוק באיזו סיטואציה נמצא - - -
עודד פורר:
אני אסביר לך, זה מאוד פשוט, עו"ד צנגן
עודד פורר:
 לא היה לו את כל המסמכים
עודד פורר:
 התשובה שהוא קיבל ממשרד הפנים הייתה: אין לך את כל המסמכים, לך להליך משפטי
עודד פורר:
 בינתיים הוא הצליח לאסוף את המסמכים
עודד פורר:
 אני מניח שהמסמכים האלה אינם מישראל אלא מחו"ל – מאיפה המסמכים?
נמרוד אמיר:
אוסטרליה
עודד פורר:
הצליח להביא את כל המסמכים
עודד פורר:
 אם אני מבין נכון, בידיו גם אולטרסאונד, גם אישור של הרופא המטפל כי הוא היה בלידת בית ולא בבית חולים, גם תעודת לידה והכל מתורגם עם אפוסטיל
עודד פורר:
 איזה עוד מסמכים חסרים לו?
דסי צנגן:
זה בדיוק מה שצריך להבין ולראות מהם המסמכים שקיימים
עודד פורר:
אמרתי לך מה קיים, השאלה איזה עוד מסמכים חסרים
דסי צנגן:
מאיזה שלב האולטרסאונד?
שלומית אבינח:
אבל לא רוצים לטפל בו כי זה בהליך משפטי, כי אסור לכם לטפל, זה העניין
יואל ליפובצקי:
אין דבר כזה, שלומית, אל תגידי סתם דברים שהם לא-נכונים
עודד פורר:
אתה אמרת את זה עכשיו, יואל, אתה אמרת שיפנה לפרקליטות
יואל ליפובצקי:
נכון, כי כשאתה בהליך משפטי מול המדינה, כרגע עורכי הדין שלו מהסיוע המשפטי מול הפרקליטות
יואל ליפובצקי:
 מה הבעיה להעביר לאותו פרקליט מטפל את המסמכים והפרקליט יעביר אלינו? מה הבעיה? זה החוקים במדינת ישראל
יואל ליפובצקי:
 מה הבעיה להעביר אליהם? אם יש לו עוד מסמכים, שעורך הדין שלו יעביר לעורך הדין שמטפל ואנחנו נבדוק
יואל ליפובצקי:
 אני לא מצליח להבין מה הבעיה
עודד פורר:
מבחינת עורכי הדין שמטפלים הם מחכים לפסק דין, הם לא מחכים לכם
עודד פורר:
 כולם מחכים לפסק דין
יואל ליפובצקי:
לא, יש להם התנהלות מול הפרקליטות, מה זאת אומרת?
תומר ורשה:
אפשר לומר משהו בעניין הזה? להסביר את המציאות קצת?
שלומית אבינח:
למה אתה צריך להתערב? אתה לא עורך הדין המטפל? סליחה שאני אומרת
תומר ורשה:
קודם כל, אני מדבר מטעם לשכת עורכי הדין
תומר ורשה:
 אני פשוט מכיר את התחום ואני יכול קצת לעזור ולהסביר את העניין
עודד פורר:
 מה שמך ומה תפקידך?
תומר ורשה:
תומר ורשה, יושב-ראש משותף של ועדת הגירה בלשכת עורכי הדין ובעל משרד בתחום 22 שנה, מכיר היטב את העניין
תומר ורשה:
 נהיה פה שיח שהוא קצת שגוי ואני רוצה להסביר את העניין בקלות
תומר ורשה:
 לא יעזרו המסמכים משום שמשרד הפנים, העמדה עקרונית שלו, זה לא להסדיר מעמד של יילוד להורה זר על סמך מסמכים, נקודה
תומר ורשה:
 זאת המציאות
תומר ורשה:
 עם כל הכבוד, זו לא בעיה של אף אחד מהיושבים כאן, זה עניין של מדיניות, ולכן שולחים אותם לעשות תביעת אבהות
תומר ורשה:
 העמדה של הפרקליטות שמייצגת את משרד הפנים היא לעשות בדיקת רקמות, בדיקת הרקמות הזאת לוקחת כחודש-חודשיים - - -
עודד פורר:
כמה היא עולה?
תומר ורשה:
היא עולה בסביבות 2,000 שקל לנבדק, כאשר, אדוני, אם עורך הדין שלו התעקש לנסות להימנע מזה כי חוק מרשם האוכלוסין אומר שלא חייבים, הפקיד מוסמך לרשום אבהות גם על סמך הצגת מסמכים
תומר ורשה:
 אבל העמדה העקרונית היא שכאשר מדובר בהורה זר ורישום ילד שיכול להשליך על מעמד הילד – במקרה הזה האימא זרה, הילד הופך להיות אזרח ישראלי מכוח האבא וזה לא לידה של האימא אלא האבא – הם עומדים על-כך
תומר ורשה:
 אם זה נכון או לא נכון זה שאלה של מדיניות
דסי צנגן:
נראה לי שבג"ץ הכריע מה נכון ומה לא נכון
תומר ורשה:
לכן הבאת המסמכים לא עוזרת
תומר ורשה:
 ברגע שהתיק בבית משפט למשפחה לרשום אבהות, או שמשרד הפנים באמצעות הפרקליטות אומר: אני מוכן לטפל כדי לחסוך את הדיון המשפטי וזה אפשרי, או שהם אומרים: תנהלו את הדיון שם
דסי צנגן:
יש פה קצת ערבוב של תחומים
דסי צנגן:
 יש מצבים שבהם ההורות היא לצורך מרשם בלבד
דסי צנגן:
 זאת אומרת, מדובר בילד שהוא ממילא אזרח ישראלי מכוח אחד ההורים, אז השאלה היא איך מוכיחים את ההורות של ההורה השני ובעניין הזה יש מדרג ראייתי מקל שנעשה בעקבות פסק הדין בעניין איל ויס; ויש את הסיטואציה היותר מורכבת כאשר ההורות היא זאת שמקנה את המעמד לילד
דסי צנגן:
 בעניין הזה גם כן יש מדרג ראייתי, לא תמיד נדרשת בדיקה גנטית, שאותה יכול לאשר רק בית משפט לענייני משפחה
דסי צנגן:
 למשל, אם מדובר בזוג שכבר נמצא בהליך מדורג ושהקשר הזוגי הוכח עוד טרם הוריית הקטין, לא צריך שום הליך משפטי והילד מקבל אזרחות ישראלית מכוח האבהות
עודד פורר:
זאת אומרת, תעודת הנישואים שלפני הלידה לא רלוונטית?
דסי צנגן:
או למשל, אם מדובר בישראלי שחי בחו"ל, אם דווח על הנישואין והקשר הזוגי היה מוכר טרם ההוריה של הילד, אז גם כן לעניין האבהות לא היה נוצר הקושי הזה
דסי צנגן:
 במקרה הזה, כמו שאני מבינה, מדובר במי שחי שנים בחו"ל, לא הודיע על הנישואין ולא על הלידה, ולכן, משלב שבו מתבקשת אזרחות לילד על בסיס אבהות, במקרים מהסוג הזה - - -
נמרוד אמיר:
אני נשוי אליה משנת 2012 ויש לנו כבר ילד שדיווחנו עליו בעבר
נמרוד אמיר:
 הסברנו את כל זה
נמרוד אמיר:
 גם הקונסוליה אמרו לנו שיש לנו מספיק מסמכים, רק כשהגענו לארץ הם הפסיקו לענות לנו כי הם אמרו שהם לא יכולים לעזור יותר, הם אמרו שנחזור לאוסטרליה ונירשם שם או שנלך למשרד הפנים
נמרוד אמיר:
 מ-2012 אני רשום כנשוי
עודד פורר:
אני מבקש לקבל ממשרד הפנים את הנתונים הבאים: כמה פניות לרישום התקבלו בכל אחת מחמש השנים האחרונות, כמה פניות כאלה לרישום ילד כשאחד מבני הזוג אינו ישראלי, כמה כאלה נענו ונרשמו בתוך הלשכה וכמה כאלה הופנו לבית המשפט
קריאה:
חשוב להשוות בין אימהות לאבות
עודד פורר:
אני מקבל את זה
עודד פורר:
 כאשר מדובר באב ישראלי שנשוי לאם שאינה ישראלית
עודד פורר:
 כמה כאלה ביקשו רישום, כמה מהם נרשמו וכמה הופנו לבית משפט
עודד פורר:
 נבין האם יש פה מדיניות או לא מתוך המספרים
דסי צנגן:
אני אומרת עוד פעם שהמדיניות לגבי - - -
עודד פורר:
זה לא משנה מה אומרים
עודד פורר:
 בסוף זה מספרים, אם זאת מדיניות זה בא לידי ביטוי במספרים
דסי צנגן:
מדובר בנוהל שאושר בפסיקת בג"ץ ואנחנו פועלים, הלשכות פועלות, לפיו
דסי צנגן:
 במצבים שבהם ניתן להימנע מבדיקה גנטית הדבר נעשה
עודד פורר:
עו"ד צנגן, יש סטטיסטיקה
עודד פורר:
 אם אני אראה שבאחוזים ניכרים לא מצליחים להימנע מבדיקת DNA, כנראה שלא רוצים
דסי צנגן:
לא, כנראה שהנסיבות הן כאלה שנקבעו - - -
עודד פורר:
כל הפניות?
דסי צנגן:
לא כל הפניות
עודד פורר:
לכן נורא פשוט, 5 שנים אחורה, אנחנו עכשיו מסיימים את 2023, החל מ-2019, על 2018 נוותר
דסי צנגן:
אבל בלי הנסיבות זה לא משהו שנותן - - -
עודד פורר:
יש עניין של מאקרו, כשנראה את תמונת המאקרו נדע לרדת למיקרו
עודד פורר:
 אם בתמונת המאקרו למשל תגידי לי: שמע, רק 15% מהמקרים הופנו לבית משפט, אז אין לנו פה עניין בכלל
עודד פורר:
 אין לנו עניין
עודד פורר:
 ברור לחלוטין, 15% מהמקרים הופנו לבית משפט, בסדר
עודד פורר:
 ברגע שנסתכל על מספרי המאקרו אדע להבין האם אני צולל פנימה ויורד לעוד סטטיסטיקות
עודד פורר:
 אני אשגע אתכם קצת עם סטטיסטיקות
דסי צנגן:
מהיכרותי את התיקים שמתנהלים בבית משפט בענייני אבהות - - -
עודד פורר:
מה הבעיה? תביאו את הנתונים
דסי צנגן:
אני כן אומרת שיש אחוז לא מבוטל של תיקים שבאמת, מאחר שאין זוגיות מוכרת לפני ההוריה, נשלחים לבדיקה גנטית
עודד פורר:
בסדר, יכול להיות, נלמד מתוך הנתונים
עודד פורר:
 בוודאי שיש לו זוגיות לפני ההוריה, יש להם גם ילד אחד שמכירים בו
עודד פורר:
 יש ילד אחד שנרשם ושני ילדים שלא נרשמו בתקופת הזוגיות הזו
עודד פורר:
 הוא מבלה את חייו בהמתנה לתורים במשרד הפנים
נמרוד אמיר:
תודה רבה
עודד פורר:
שחר קורין, בבקשה
שחר קורין:
שלום, צהריים טובים, תודה על ההזדמנות לספר את הסיפור שלנו
שחר קורין:
 אני שחר קורין, לצדי אשתי יוליה, אנחנו הורים לנויה, בת שנה
שחר קורין:
 אנחנו כבר 4 שנים בתהליך מול משרד הפנים עם אשרת א/5
שחר קורין:
 יוליה מתפקדת כאחות בארץ, במרכז רפואי בשם על"ה, עם ילדים מוגבלים
שחר קורין:
 עם פרוץ המלחמה קיבלתי צו 8, הלכתי למילואים ויוליה טסה להולנד יחד עם בתנו
שחר קורין:
      יוליה בהריון, היא הייתה אז בשבוע 29, היום אנחנו כבר יומיים לפני לידה
שחר קורין:
 תוך כדי שהיא הייתה בהולנד היא עשתה בדיקות שגרתיות של ההיריון וגילו שיש בעיה בלב של העובר, משהו שמצריך בקרה שבועית וגם ניתוח בלידה, בגלל זה יש לנו תאריך עוד יומיים לניתוח
שחר קורין:
 אני הצגתי את זה למילואים, למפקד הישיר, הוא שיחרר אותי ישר, אמר: טוס לאשתך
שחר קורין:
 אני נמצא פה עכשיו עם יוליה, מתכוננים להריון
שחר קורין:
      אני רק אוסיף שהוויזה של יוליה נגמרת ב-3 בינואר, זאת אומרת ששבוע הבא יוליה ללא א/5 ואנחנו מן הסתם לא חוזרים לארץ שבוע הבא, אחרי ההיריון שלה עוד יומיים
שחר קורין:
 ביקשתי ממשרד הפנים קודם כל שלא להגיע לתור שהיה לנו ב-27 בנובמבר, ביקשתי גם להתחשב בזה, שיאריכו לנו את האשרה לעוד 3 חודשים כדי שנוכל להיות טיפה עם התינוקת ולחזור הארץ עם א/5 ולא כתיירת
שחר קורין:
 התשובה שקיבלתי היא שלא ניתן כי יוליה לא בארץ
שחר קורין:
 אנחנו כבר ארבע שנים בתהליך הזה איתם
שחר קורין:
 יוליה גם עשתה גיור ובתהליך של עלייה
שחר קורין:
 זה הסיפור שלנו
רונית אליאן:
במקרה של שחר קורין – ציינתי את זה גם בתגובה שלי – ההגדרה של רישיון במדינת ישראל זה רישיון ישיבה במדינת ישראל ולא למי שאינו שוהה במדינת ישראל, לכן כשבני הזוג שוהים מחוץ לגבולות מדינת ישראל לא ניתן לבצע הארכה
רונית אליאן:
 גם כתבתי בתשובה שלי שניתן לבדוק את הבקשה שלכם במסגרות אחרות, קרי מול ביטוח לאומי או משרד הבריאות, כי להבנתי מדובר בבקשה שלכם לבחון את המשך התנאים הסוציאליים שלה וכן רישיון העבודה שלה כאחות
רונית אליאן:
 אלה שני המקומות שאולי אתם יכולים לפנות אליהם ולמצוא את הפתרון שם כי הארכה למי ששוהה בחו"ל לא ניתן וגם פרסמנו את זה באתר
עודד פורר:
וכשהיא תגיע לארץ היא תצטרך לקבוע תור ל–?
רונית אליאן:
לקבוע תור ולהמשיך את התהליך של איחוד משפחות
עודד פורר:
תור למתי?
רונית אליאן:
תלוי מתי היא תגיע
שחר קורין:
הבעיה שברגע שאין א/5 רישיון האחות שלה כבר לא נחשב, הוא נשען על א/5, ולא יהיה לה ביטוח בריאות ולא יהיה לה ביטוח לאומי
עודד פורר:
למה היא באשרת א/5?
יואל ליפובצקי:
כי היא בהליך מדורג
שחר קורין:
זה התהליך של משרד הפנים, הוא לוקח כ-7 שנים - - -
עודד פורר:
7 שנים?
עלוה קולן:
4
עלוה קולן:
5 לנשואים, 7 שנים ללא נשואים
שחר קורין:
אנחנו נשואים עם ילדה, עם עוד אחת בדרך, עוד יומיים
שחר קורין:
 אני לא חושב שאנחנו מבקשים פה משהו שהוא יותר מדי, אני רק מבקש להאריך – אני יודע שטכנית אתם רוצים רק בארץ, הסיפור שלנו שיוליה טסה בשביל לחזור, אבל לאור המצב הבריאותי של התינוקת היא לא יכולה לחזור לארץ, זה סיכון גם לה וגם לתינוקת בגלל שיש את המצב בלב
שחר קורין:
 אנחנו עוד יומיים הולכים לניתוח, כשהתינוקת תיוולד ייקחו אותה ישר מיוליה ויעשו לה ניתוח בלב כדי שהיא תשרוד, יהיו אחר כך מעקבים
שחר קורין:
 אנחנו לא יודעים מה המצב, ביקשתי בקשה לא גדולה מידי, הוויזה שלה נגמרת ב-3 בינואר, תאריכו את זה עוד טיפה כדי שנוכל לחזור לארץ לא כתיירים ולא עם כל הבלגן, תנו לנו טיפה שקט כדי שנוכל לחזור, להמשיך את א/5, להמשיך את התהליך, להמשיך את החיים שלנו בישראל ולא להתעסק עם בירוקרטיות של: אין לי עכשיו דמי לידה, אין לי ביטוח רפואי וכו'
יואל ליפובצקי:
אי אפשר להחריג מישהו שלא נמצא פה ולתת לו רישיון ישיבה כי הוא לא יושב פה ולא נמצא
יואל ליפובצקי:
 מה שאני מבטיח זה שאיך שהם יגיעו לארץ נקבל אותם בלי תור, ניתן להם את א/5 והם ימשיכו את התהליך, כשכמובן לא נתחיל מההתחלה כי הם לא היו פה או כל מיני כאלה אלא התקופה הזאת תיספר במסגרת השנים שהם צריכים עד ההתאזרחות
עודד פורר:
שחר, עמדת משרד הפנים היא שברגע שאתם תגיעו לארץ תתקבלו בלי תור ותקבלו את ה-א/5
עודד פורר:
 קחו את העמדה הזו, תעבירו פניה בבקשה למשרד הבריאות כדי שלא ייפגעו הזכויות שלה מבחינת מקום העבודה
עודד פורר:
 את המכתב שאתם שולחים למשרד הבריאות תשלחו עם העתק אלינו בבקשה כדי שגם אנחנו נעביר להם את הפניה הזו והם יידעו לייצר את החריג הזה כדי לעשות זאת
שחר קורין:
אוקיי
שחר קורין:
 דיברנו עם משרד הבריאות, הם אמרו שהם לא יכולים להבטיח לנו אבל - - -
עודד פורר:
יש כרגע אמירה לפרוטוקול של רשות האוכלוסין, תעבירו פניה מסודרת בכתב למשרד הבריאות – היא גם תועבר על ידינו – כי משרד הבריאות לא פה, לא זימנו אותם לדיון, הם לא רלוונטיים לדיון עצמו, אבל למקרה הפרטני ננסה לעזור פה
יואל ליפובצקי:
כמובן שאנחנו מאחלים לכם בריאות ולידה קלה
יואל ליפובצקי:
 בלי קשר יש לי שאלה, בשנים שאתם כן בהליך המדורג, היה בסדר או שגם היו איזשהן בעיות עם הרישיונות?
שחר קורין:
אני חשוב שאם תסתכלו אנחנו מקרה פשוט
שחר קורין:
 אנחנו זוג, באנו לכל הפגישות, העברנו את כל המסמכים והכול היה בסדר
יואל ליפובצקי:
לא הייתם צריכים עורך דין או מישהו בשביל לצלוח את המשימה הקשה, במירכאות?
שחר קורין:
ראיתי אנשים עם עורכי דין, אני עשיתי הכול לבד
שחר קורין:
 בהתחלה היו לנו קצת קשיים עם המסמכים, היינו צריכים להביא מסמכים מהולנד וכו' אבל אנחנו כבר 4 שנים, שנה אחרי שנה, מציגים את המסמכים והכול בסדר
עודד פורר:
עו"ד ש ורשה, אתה רוצה להוסיף משהו?
תומר ורשה:
לא ספציפית על שני המקרים האלה, למרות שיש מה לומר אבל לא נטריח, רק בעניינים שאדוני דיבר עליהם בדיון הקודם, אנחנו עושיםfollow up , אז אני מסתכל יותר על ההיבט של ייצוג פונים
תומר ורשה:
 אדוני דיבר על לקיים יותר ועדות וכו', אז יצא לאחרונה נוהל חדש, שיש בו הרבה דברים טובים – אני מכיר כמובן גם את הצוות של משרד הפנים – אבל גם ניתן לדייק בו דברים שיכולים לסייע
תומר ורשה:
 אדוני דיבר על-כך שהמעמדות בארץ הם קצת בעיתיים, קובעים בנוהל שמי שמגיש בקשה הומניטרית עם אשרה בתוקף, לוקחים לו את האשרה בתוקף, אחרי שהוא כבר זכאי לראיון ולדיון בוועדה, ומורידים אותו לאשרת תייר
תומר ורשה:
 זה סעיף אחד בנוהל, סעיף 10, שמציג אולי שיש רצון טוב מצד המדינה אבל בסוף, בפועל, בנהלים, אנחנו נתקלים בדברים מאוד מאוד קשים, כי אדם שכבר עבר את כל שומרי הסף של הרשות והתיק שלו אמור לעלות לדיון בוועדה, יכול להמתין לא רק שנה, אלא גם שנתיים ויותר, אם הוא יורד לאשרת תייר
תומר ורשה:
 זה נקבע לראשונה בנוהל פה וזו בעיה מרכזית
עודד פורר:
למה זה כך?
רונית אליאן:
קודם כל, מי שהיה בהליך איחוד משפחות והיו לו מעמד א/5 זה לא יורד, אז כשאתה אומר משפט תדייק בבקשה
נחמה עובדיה:
אז מי שצריך להישאר כאן ולשלם מזונות לא יוכל? הוא לא יוכל להחזיק בחשבון בנק שלו, העבודה שלו - - - ?
רונית אליאן:
מי שהיה בהליך איחוד משפחות, הפסיק את תהליך איחוד המשפחות, א/5 - - -
עודד פורר:
 מה עוד?
תומר ורשה:
נקודות נוספות
תומר ורשה:
 לפני 10 שנים היה פסק דין מאוד רציני בתחום של ההומניטרי והנשיאה נאור אמרה אז בדיוק את מה שאדוני אומר היום
תומר ורשה:
 היא אמרה: בסוגיות הומניטריות תגדילו את כמות הוועדות
תומר ורשה:
 לא יכול להיות מצב שיש את הפקק
תומר ורשה:
      אני אגיד עוד דבר
תומר ורשה:
 ועדה הומניטרית לא רואה פרונטלית
תומר ורשה:
 אדוני מכיר הרבה מאוד ועדות במדינת ישראל שיש נוכחות אישית של הפונה, יושבים נציגים מאוד חשובים שאמורים להכריע לעניין של מעמד ולא רואים אותו בעיניים ולא שומעים אותו
תומר ורשה:
 אני חושב שהסוגיה הזאת, אם כבר אדוני נוגע בה, יש בה כמה בעיות וזאת אחת מהן
תומר ורשה:
     דוגמה נוספת
תומר ורשה:
 עושים ראיונות בלשכות ואז עוברת איזושהי תמצית
תומר ורשה:
 הראיונות האלה לא מוקלטים לעומת ראיונות של מבקשי מקלט שכן מוקלטים והרבה פעמים הם גם נעשים בשפות שעורכי הדין שמייצגים לא יכולים לקחת בהם חלק
תומר ורשה:
 יש שורה של בעיות
תומר ורשה:
 אפשר להעביר משהו כתוב אני לא רוצה להטריח כעת את הדיון, אבל אני חושב שאם אדוני נוגע בסוגיה ההומניטרית יש כמה בעיות שחשוב להציף ואפשר בדיאלוג לפתור אותן
עודד פורר:
עו"ד ניקול מאור
ניקול מאור:
יש בעיה שאני לא יודעת איך פותרים אותה והיא הפער בין המועדים שתיירים באים ומבקשים לקבל מעמד עולה
ניקול מאור:
 יש לשכות שיכולות לקבל אותם תוך שבוע-שבועיים ויש לשכות שקובעות תורים לעוד 9-10 חודשים
ניקול מאור:
 המצב הזה הוא פשוט בלתי אפשרי
ניקול מאור:
 אני לא יודעת איך אפשר לפתור את זה אבל לא יכול להיות שיש מצב - - -
עודד פורר:
שאלתי על זה גם בפתיחה, לא עניתם על זה, לגבי האפשרות לקבוע בכל הלשכות בלי קשר למקום המגורים
עודד פורר:
 האם זה נפתר?
יואל ליפובצקי:
מי שבא כתייר, מן הסתם אם אין לו כתובת והוא לא נמצא כרגע במקום קבוע, אז הוא יכול ללכת לאיזו לשכה שהוא רוצה - - -
עודד פורר:
לא, הוא חייב לתת כתובת כשהוא מגיע
קריאה:
ואפילו יש לשכות שמחייבות אותנו להציג Airbnb
ניקול מאור:
הלשכה לא תקבע לך תור עד שלא תציג הוכחות על המגורים שלך באותו מחוז
עודד פורר:
למה זה נחוץ? זה עלה גם בדיון הקודם, אנחנו מכירים את הבעיות שיש מבחינת כל הלשכות
עודד פורר:
 בסוף יש לשכות יותר עמוסות, יש לשכות פחות עמוסות, אני חושב שזה גם אינטרס שלכם לייצר באלאנס
עודד פורר:
 מה זה משנה? מה אכפת לי אם הוא גר באשקלון והוא בא לנתניה?
יואל ליפובצקי:
בסופו של דבר יש כוח אדם מסוים ואנחנו מייצרים את הבאלאנס הזה לפי אזור מגורים, כי בערים גדולות יש יותר כוח אדם בלשכות, הן הרבה יותר גדולות ואפשר לתת שירות יותר טוב, וברגע שנעשה מה שאתם מציעים נגיע למצבים יותר גרועים לטעמנו
יואל ליפובצקי:
כי יחכו הרבה יותר זמן
עודד פורר:
אולי מי שמחכה היום שבוע יחכה שבועיים ומי שמחכה 9 חודשים יחכה גם שבועיים
יואל ליפובצקי:
ומי שגר בעיר מסוימת וקרוב לו להגיע יצטרך לנסוע הרבה יותר רחוק כי מישהו תפס לו את התור וכו' ואז יבואו בטענות על דברים אחרים
עודד פורר:
אבל מה האלטרנטיבה? אם אני גר בתל אביב אז אני אקבל שירות מהר ואם אני גר באשקלון לא?
יואל ליפובצקי:
אנחנו מנסים לעשות את המקסימום, מנסים לעשות את המקסימום לתת לכולם את השירות הכי טוב
יואל ליפובצקי:
 לגבי עולים, אני חושב שאתה בעצמך קיימת פה המון-המון דיונים לגבי עולים וראית לבד איזו עבודה עשינו, יש כאלה שאפילו קיבלו תוך ימים ספורים
יואל ליפובצקי:
 תבדקי את כל העולים אחרי המלחמה ותבדקי מתי קיבלו, הוצאנו כוח אדם על חשבון דברים אחרים, אז לפחות תדעו להיות הוגנים ולהגיד את הדברים כמו שהם על דיוקם
יואל ליפובצקי:
 העולים החדשים מבחינתנו זה הדובדבן שבקצפת, בשביל זה יש את המדינה הזאת
יואל ליפובצקי:
 גם אני לא נולדתי בארץ וברוך-השם ההורים שלי באו כעולים חדשים
עודד פורר:
בשביל זה יש את הוועדה הזאת, הוועדה הזו היא בשביל עולים חדשים
יואל ליפובצקי:
 זה רק מראה כמה חשיבות יש לזה במדינת ישראל
יואל ליפובצקי:
 בשבילנו זו האוכלוסייה שהיא הדובדבן שבקצפת ואנחנו מנסים לתת לה את השירות הכי טוב שאנחנו מסוגלים
יואל ליפובצקי:
 הרוב מקבלים שירות מהר מאוד, ראית את הנתונים שהעברנו לך, שנה שעברה מעל 70,000 עולים, זה פי שלושה ממה שהיה כל שנה, פי שלושה ממה שאנחנו מסוגלים בכלל, ולמרות זאת עבדנו מהבוקר עד הלילה והקמנו נקודות וכו'
עודד פורר:
לגבי העולים הפתרון הוא מאוד בסיסי, משרד הקליטה מתנגד לו ובזה הוא טועה, וזה ה-one stop shop
עודד פורר:
 זה היה צריך לחזור
יואל ליפובצקי:
לפחות לחצנו על משרד הקליטה לתת להם כבר את השירות, למי שבא עם אשרת עולה
עודד פורר:
בעניין הזה של האשרות, משרד הקליטה הוא זה שפוגע במכוון בעלייה
עודד פורר:
 אמרתי את זה, אמרתי את זה לשר, אני אומר את זה פה לפרוטוקול
עודד פורר:
 משרד העלייה והקליטה פוגע במכוון בעליה מאזורים מסוימים, אומר להם: חבר'ה, אל תגיעו לכאן כי אתם תתקעו פה
יואל ליפובצקי:
אבל מי שמגיע עם אשרת עולה מקבל את כל השירות כבר בנתב"ג ע"י משרד הקליטה, אז ייאמר לזכותם שלאלה הם נותנים את השירות
עודד פורר:
אנחנו מדברים בדיוק על מדינה אחת שאנחנו יודעים שיש ממנה בעיה, שאנחנו יודעים שיש שם בעיה לקבל את אשרת העלייה בגלל הנחיות שיצאו ממדינת ישראל, וכשהוא מגיע לך במעמד תייר הוא לא יכול לעשות את השינוי
עודד פורר:
 המשמעות היא שאומרים לו: אדוני, עזוב, אל תשגע אותנו, אם אתה מהמדינה הזאת עדיף שלא תבוא
יואל ליפובצקי:
אנחנו ברשות - - -
עודד פורר:
לא אתם, משרד העלייה והקליטה
עודד פורר:
 אני אומר אותם און-רקורד, אוף-רקורד, בשיחה פנים אל פנים, אמרתי את זה לשר לא פעם ולא פעמיים, זה המצב
יואל ליפובצקי:
אחד ההבדלים בין מי שבא עם אשרת עולה למי שבא כתייר - - -
עודד פורר:
בסוף הוועדה דנה במקרים הבעייתיים, מי שבא כעולה זה נתיב אחר
יואל ליפובצקי:
הוא פשוט עושה את כל העלייה כבר מראש, נתיב אחר, מגיע לנתב"ג ומקבל
יואל ליפובצקי:
 מי שבא כתייר, אנחנו צריכים גם סוכנות או נתיב, יש פה לאשר את זכאות השבות ולכן זה לוקח יותר
יואל ליפובצקי:
 ב-one stop shop, אתה צודק, עשינו את זה במקום
עודד פורר:
באינטרס של משרד הפנים ורשות האוכלוסין וההגירה במצב הקיים הייתה צריכה להיות דרישה שלכם להשאיר את ה-one stop shop באופן קטגורי במשרד העלייה והקליטה כי זה מערב הרבה מאוד גורמים שהם לא רק רשות האוכלוסין וההגירה
עודד פורר:
 ה-one stop shop קיצר תהליך שנמצאים גם נתיב, גם אתם, גם משרד העלייה והקליטה, גם הסוכנות ופותרים את העניין בשבועיים
עודד פורר:
 כשזה נמשך חודשים, אגב, זה נופל גם עליהם
עודד פורר:
 הוא קובע עוד פעם תור, ועוד פעם הוא בא, ועוד פעם חסרים לו מסמכים, והוא תופס את התור למישהו אחר שצריך לטפל בדברים אחרים
עודד פורר:
 לכן הסיפור הזה של ה-one stop shop באירוע הקיים, אגב, עשה דבר אחד מאוד פשוט – יכול להיות ששר העלייה והקליטה יגדיר אותו כהצלחה – הוא צמצם את מספר העולים מרוסיה
עודד פורר:
 זה מה שהוא עשה
נחמה עובדיה:
עו"ד נחמה עובדיה, מנהלת מחלקת ההגירה במשרד עורכי דין גדול
נחמה עובדיה:
 חשוב לי לציין שבשנה האחרונה, מאחר שיש התארכות מאוד גדולה של התורים, יוצא שנמצאים כאן אנשים תקופות ארוכות בלי ויזה ראויה
נחמה עובדיה:
 גם לבדוק את ויזת העבודה, קודם בודקים את היהדות וזה תהליך שלפעמים לוקח לא פחות מאשר אישור העלייה
נחמה עובדיה:
 אז מה שקורה זה שאנשים באים, מגישים את הבקשה – זה אנשים עם משפחות וילדים – חוזרים לארץ המוצא כי כאן הם לא יכולים לעבוד, לא יכולים לחיות בתקופה הזאת, לא יכולים לפתוח חשבון בנק, וכרגע המצב הוא שדורשים מאנשים לבוא פיזית לישראל בזמן שאני ממלאת טופס אונליין בשבילם כי אחרת לא יקבעו להם תור, תור וירטואלי לגמרי, לא יכניסו את התור שלהם למחשב
נחמה עובדיה:
 אז הם צריכים לבוא לכאן שוב להגיש את הבקשה ואז הם צריכים לשבת פה 8 חודשים - - -
יואל ליפובצקי:
לא, הם יכולים להגיש מחו"ל, אני לא מצליח להבין
יואל ליפובצקי:
 את אומרת שהם הולכים וחוזרים, יותר פשוט לסיים שם את התהליך ולבוא כעולים
נחמה עובדיה:
אני יכולה לתת רשימה של אנשים שאינם יכולים להגיש מחו"ל
נחמה עובדיה:
 קודם כל יש אנשים שלא מסתדרים עם בירוקרטיה
נחמה עובדיה:
 היה פה את הזוג הנחמד הזה, יש המון זוגות שלא מסתדרים עם בירוקרטיה - - -
יואל ליפובצקי:
במדינת ישראל כל החוקים הם בירוקרטיים, אז בואו נבטל את המדינה וזהו
נחמה עובדיה:
יש אנשים שיש להם מחלת נפש, לא עלינו, יש אנשים אוטיסטים, הם לא מקבלים מענה מנפש בנפש, הם לא מקבלים מענה מהסוכנות היהודית, סוגרים להם את התיקים, הם צריכים לבוא לכאן בשביל להגיש את הבקשה
יואל ליפובצקי:
ממש לא
נחמה עובדיה:
חד-משמעית כן
יואל ליפובצקי:
מאיפה את ממציאה? את יודעת כמה כאלה עלו לישראל בשנים האחרונות? איך את מצהירה דברים כאלה? אין לך מושג בגלל
נחמה עובדיה:
אני יכולה לשלוח לך - - -
עודד פורר:
 הדיון עובד כך שאת מדברת כשאני נותן לך רשות דיבור
עודד פורר:
 דו השיח ביניכם – אתם רוצים לקבוע פגישה? תקבעו פגישה
עודד פורר:
 זו לא פגישת עבודה שלכם
עודד פורר:
 אני מבקש שתרשום ותגיב בצורה מרוכזת ואז אנחנו גם נתייחס לדברים
עודד פורר:
 משהו שאת רוצה להוסיף?
נחמה עובדיה:
אני יכולה לתת מידע ספציפי על עשרות תיקים, אני לא עובדת במשרד קטן, גם בעניין חולי נפש, גם בעניין אוטיסטים, חלק הגיעו לבית משפט
עודד פורר:
עלוה קולן